**ΔΕΛΤΙΟ ΕΝΗΜΕΡΩΣΗΣ Νο 12**

**του τακτικού αιρετού Β΄ Αθήνας**

**Βασίλη Βαρσόπουλου** **Τηλ.:** 6976899879 **- Email:** **billvarso@yahoo.com**

**και της αναπληρωματικής αιρετής Β΄ Αθήνας**

**Κατερίνας Δημοπούλου** **Τηλ.:** 6907040366 **- ΕMail:** **katdimo@yahoo.gr**

**εκλεγμένων με το ψηφοδέλτιο ΔΙΕΞΟΔΟΣ Η ΑΓΩΝΙΣΤΙΚΗ ΣΥΣΠΕΙΡΩΣΗ**

**ΘΕΜΑΤΑ ΠΥΣΠΕ Β ΑΘΗΝΑΣ: ΤΟΠΟΘΕΤΗΣΕΙΣ – ΚΕΝΑ – ΟΛΟΗΜΕΡΟ 11/9/2017**

1. **ΕΝΑΡΞΗ ΣΧΟΛΙΚΗΣ ΧΡΟΝΙΑΣ**

Ολοκληρώθηκε κατά το μεγαλύτερο μέρος της η διαδικασία τοποθέτησης εκπαιδευτικών για την κάλυψη των αναγκών των σχολείων στο ΠΥΣΠΕ Β’ Αθήνας. Πέρα από τις βαθύτατες διαφωνίες μας στον συνολικό τρόπο υπολογισμού υπεραριθμιών και κενών με τη διοίκηση, ως *αιρετοί εκπρόσωποί πήραμε μέρος στις συνεδριάσεις και εργαστήκαμε προκειμένου να υπερασπιστούμε τα εργασιακά και μορφωτικά δικαιώματα και να ενημερώνουμε τα Εκπαιδευτικά Σωματεία και όλους τους συναδέλφους για ότι συμβαίνει σε αυτό,* στα ασφυκτικά χρονικά περιθώρια που τέθηκαν.

**Για 8η συνεχόμενη χρονιά τα σχολεία θα ανοίξουν χωρίς να γίνει ούτε ένας μόνιμος διορισμός εκπαιδευτικού.** Τα τεράστια κενά θα καλυφθούν με αναπληρωτές εκπαιδευτικούς, συνεχίζοντας το καθεστώς εργασιακής ομηρίας και ανασφάλειας για χιλιάδες συναδέλφους. Για μια ακόμη χρονιά δεν προβλέπεται υπεύθυνος εκπαιδευτικός για το ολοήμερο τμήμα, με απρόβλεπτες συνέπειες όχι μόνο στο παιδαγωγικό έργο, αλλά και στην ασφάλεια των μαθητών. Κάθε μέρα θα διδάσκουν διαφορετικοί εκπαιδευτικοί, ανάλογα με το περίσσευμα ωρών που θα έχουν από το πρωινό πρόγραμμα, υπονομεύοντας έτσι τη σχέση δασκάλου - μαθητή και την εκπαιδευτική διαδικασία στο ολοήμερο πρόγραμμα, μετατρέποντάς το σε δημιουργική απασχόληση ή ακόμα και σε πρόγραμμα φύλαξης.

**Στο ίδιο μήκος κύματος και σε ό,τι αφορά στην ειδική αγωγή.** Οι πιστώσεις για την παράλληλη στήριξη θα κυμανθούν συνολικά γύρω στις 2.500 ενώ οι διαγνώσεις αυξάνονται με γεωμετρική πρόοδο. Και στον ευαίσθητο αυτό τομέα **η κυβερνητική πολιτική θα επιτρέψει σε εκπαιδευτικούς που δεν διαθέτουν καμία ή ελάχιστη επιμόρφωση στην ειδική αγωγή να υπηρετήσουν σε παράλληλη στήριξη μαθητών,** υποβαθμίζοντας την παρεχόμενη εκπαίδευση στην Ειδική Αγωγή. Ο Διευθυντής εκπαίδευσης ήδη υποστήριξε τη συμπλήρωση του ωραρίου των διδασκόντων γαλλικών και γερμανικών στην παράλληλη στήριξη, σε κοινή συνάντηση με τον γραμματέα της Πανελλήνιας Ένωσης Καθηγητών Γερμανικής.

**Για μια ακόμη χρονιά τα κριτήρια με τα οποία η πολιτική ηγεσία παίρνει αποφάσεις που αφορούν το μέλλον των παιδιών μας δεν έχουν καμία σχέση με τις μορφωτικές ανάγκες των μαθητών,** αλλά αποτελούν λογιστικές πράξεις μνημονιακών δεσμεύσεων που οδηγούν σε διάλυση της Δημόσιας Εκπαίδευσης. Παρά τη συγκινητική προσπάθεια των υπαλλήλων της διεύθυνσης, που δούλευαν ακόμη και Σαββατοκύριακα, το σύστημα έχει φτάσει στα όριά του, μετά από τόσα χρόνια έλλειψης διορισμών. **Σήμερα, περισσότερο από ποτέ, χρειάζεται το εκπαιδευτικό κίνημα να διεκδικήσει ΜΟΝΙΜΟΥΣ ΜΑΖΙΚΟΥΣ ΔΙΟΡΙΣΜΟΥΣ σε όλες τις ειδικότητες.**

1. **ΠΡΟΣΔΙΟΡΙΣΜΟΣ ΚΕΝΩΝ ΕΙΔΙΚΟΤΗΤΩΝ – ΤΟΠΟΘΕΤΗΣΕΙΣ**

Σχετικά με τον προσδιορισμό κενών - τοποθετήσεις ειδικοτήτων δηλώσαμε ότι διαφωνούμε με τον τρόπο υπολογισμού τους, καθώς η Υ.Α. Φίλη στραγγίζει παιδαγωγικά τα σχολεία και κάνει «λάστιχο» τους εκπαιδευτικούς. **Θεωρούμε ότι θα πρέπει να προβλεφτούν 2 επιπλέον ώρες υποστηρικτικού παιδαγωγικού έργου για κάθε ειδικότητα σε κάθε σχολείο όπου διατίθεται** και να προσμετρήσουν όλες οι ώρες ενισχυτικής διδασκαλίας βάσει των μαθητικών αναγκών κάθε σχ. μονάδας. Επίσης να υπολογιστούν τα κενά και πλεονάσματα των ωρών ειδικοτήτων με βάση τη διάθεση των ωρών που κρίνει ο Σύλλογος Διδασκόντων και αφού ερωτηθούν οι εκπαιδευτικοί των αντίστοιχων ειδικοτήτων.

***Δεκάδες εκπαιδευτικοί ειδικοτήτων (ΠΕ 05, 07, 06, 11, 19-20) βρίσκονται στη διάθεση*** *καθώς δεν έχουν δοθεί οργανικές θέσεις στα σχολεία* με αποτέλεσμα να βρίσκονται μετά από πολλά χρόνια υπηρεσίας σε περιπλάνηση. Όσο για τα κενά και τα «πλεονάσματά» τους ξέρουμε πολύ καλά ότι προκύπτουν από 25άρια τμήματα, συμπτύξεις-συγχωνεύσεις τμημάτων, καταργήσεις τμημάτων σε ολοήμερα κλπ., πέρα από τις αλλαγές στο ωρολόγιο πρόγραμμα με τον λεγόμενο "Ενιαίο Τύπο Ολοήμερου Νηπιαγωγείου και Δημοτικού" που έκοψε από 60 ως 90 ώρες από κάθε 12θέσιο σχολείο! **Επανερχόμαστε για να τεθεί εκ νέου με απαίτηση από εκπαιδευτικό κίνημα και τους συλλόγους το αίτημα για την κάλυψη όλων των αναγκών σε όλα τα σχολεία για όλες τις ειδικότητες με τη δημιουργία οργανικών θέσεων και με τους αναγκαίους μόνιμους διορισμούς εκπαιδευτικών ειδικοτήτων.**

1. **ΤΟΠΟΘΕΤΗΣΕΙΣ ΑΝΑΠΛΗΡΩΤΩΝ**

**Καλωσορίζουμε τους συναδέλφους/-ισσες αναπληρωτές/-τριες που προσλήφθηκαν στην Β’ Αθήνας.** Για μια ακόμη χρονιά η ελαστική εργασία αποτελεί τη «λύση» των εκρηκτικών προβλημάτων που αντιμετωπίζουν τα σχολεία μας. Το Υπουργείο και η κυβέρνηση αγνοώντας τους/τις χιλιάδες συναδέλφους/-ισσές μας που παραμένουν στην ανεργία, τους/τις χιλιάδες που παραμένουν απολυμένοι/-ες ή αποκλεισμένοι/-ες από την εκπαίδευση, πανηγυρίζουν για την κάλυψη των χιλιάδων χρόνιων πάγιων αναγκών στην εκπαίδευση με αναπληρωτές κι όχι με μαζικούς διορισμούς. **Οι ελαστικά εργαζόμενοι αποτελούν πλέον το σκελετό του δημόσιου σχολείου και είναι καταδικασμένοι να ζουν σε ένα καθεστώς συνεχούς εργασιακής ομηρίας και ανασφάλειας.**

**Στην Β’ Αθήνας προσλήφθηκαν**

|  |  |  |  |  |
| --- | --- | --- | --- | --- |
| **ΠΕ70** | **ΠΕ60** | **ΠΕ08** | **ΠΕ18.41** | **ΠΕ32** |
| **17** | **28** | **46** | **2** | **32** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ΣΜΕΑΕ-ΤΕ** | **ΠΕ71** | **ΠΕ70.50** | **ΠΕ60.50** | **ΠΕ08** | **ΠΕ11** | **ΠΕ16** | **ΠΕ19** | **ΠΕ32** | **ΠΕ61** |
|  | **47** | **2** | **17** | **4** | **1** | **3** | **2** | **2** | **2** |

|  |  |  |  |
| --- | --- | --- | --- |
| **Παράλληλη** | **ΠΕ70ΕΑΕ** | **ΠΕ70.50** | **ΠΕ60.50** |
|  | **28** | **32** | **9** |

Μετά και τις τοποθετήσεις όλων των διαθέσιμων ειδικοτήτων τα κενά\* διαμορφώνονται ως εξής:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Κενά ΠΕ** | **70** | **60** | **05** | **06** | **07** | **08** | **11** | **16** | **19-20** | **32** |
|  | **+6** | **-5** | **0** | **0** | **-3** | **-25** | **0** | **+3** | **0** | **-11** |

\*Τα κενά αυτά στην πραγματικότητα είναι πολύ περισσότερα μιας και **δεν** έχουν υπολογιστεί: α) για κάθε δύο τμήματα ολοήμερου ορισμός ενός/μίας δασκάλου/ας υπεύθυνου/ης ώστε να μην μετατραπεί σε φύλαξη όπου κάθε ώρα θα μπαίνει και διαφορετικός δάσκαλος, β) οι απαραίτητες ενισχυτικές διδασκαλίες. Αν υπολογιστούν κι αυτά, τα κενά σε ΠΕ70 ξεπερνούν τα 50!

**Στην ειδική αγωγή μετά και τις προσλήψεις αναπληρωτών, τα κενά διαμορφώνονται ως εξής:**

|  |  |  |  |
| --- | --- | --- | --- |
| **Κενά ειδικής αγωγής** | **Παράλληλη****Δημοτικών** | **Παράλληλη Νηπ/γείων** | **Ειδικά ΔΣ****και τμήματα ένταξης** |
|  | **244**  |  **19**  | **-** |

**Η κατάσταση στην παράλληλη στήριξη είναι εκρηκτική!** Η Β’ διεύθυνση ετοιμάζεται για μια ακόμα φορά να «μοιράσει» με λογιστικές αλχημείες τους εκπαιδευτικούς της παράλληλης στήριξης: 60 εκπαιδευτικοί παράλληλης σε 244 μαθητές δημοτικού! Μια μέρα παράλληλη για κάθε παιδί αποτιμώνται από την κυβέρνηση και το Υπουργείο οι εκπαιδευτικές ανάγκες των μαθητών/τριών με αναπηρίες και ειδικές ανάγκες καθώς και των οικογενειών τους!

Ταυτόχρονα, δεν ανακοινώθηκαν τα κενά της παράλληλης στήριξης κι έτσι οι εκπαιδευτικοί θα τοποθετηθούν με εντολή του Διευθυντή Εκπαίδευσης όπου εκείνος «κρίνει ότι είναι απαραίτητο». Και αναρωτιόμαστε: είναι ευθύνη των εκπαιδευτικών που το Υπουργείο επέλεξε να αφήσει δεκάδες κενά ακάλυπτα στην ευαίσθητη ειδική αγωγή;

Δηλώνουμε ξεκάθαρα πως δεν θα ανεχτούμε καμιά αυθαιρεσία και αδιαφάνεια στη διαδικασία τοποθετήσεων από την διοίκηση! **Συμμετέχουμε στην παράσταση διαμαρτυρίας των Συλλόγων ΠΕ της Β’ Αθήνας στα γραφεία της Διεύθυνσης, σήμερα Δευτέρα 11/9 το μεσημέρι,** απαιτώντας**:**

**· Κοινοποίηση του συνόλου των κενών ανά σχολείο για την παράλληλη στήριξη.**

**· Ένας εκπαιδευτικός ανά μαθητή με βάση τις γνωματεύσεις των ΚΕΔΔΥ.**

**· Δημοσιοποίηση των πινάκων κατάταξης με βάση τα μόρια και τα κοινωνικά κριτήρια.**

**· Τοποθετήσεις ΟΛΩΝ των εκπαιδευτικών με έγκριση του ΠΥΣΠΕ και όχι με απόφαση του Διευθυντή Εκπαίδευσης.**

**ΔΕ ΘΑ ΑΝΕΧΤΟΥΜΕ ΤΙΠΟΤΑ ΛΙΓΟΤΕΡΟ ΑΠΟ ΤΗΝ ΑΠΟΛΥΤΗ ΔΙΑΦΑΝΕΙΑ ΚΑΙ ΙΣΟΝΟΜΙΑ**

1. **Η ΔΙΑΛΥΣΗ ΤΩΝ ΟΛΟΗΜΕΡΩΝ ΣΧΟΛΕΙΩΝ**

Η κοινή διαπίστωσή μας από τη συμμετοχή μας στις συνεδριάσεις του ΠΥΣΠΕ είναι ότι **το Υπουργείο επιδιώκει και εύχεται τη διάλυση των ολοήμερων για να περικόψει προσωπικό και προσλήψεις! Το σχέδιο είναι πια πασιφανές!** Αν δεν καλυφθούν τα κενά, πολλά σχολεία θα μείνουν από την αρχή της χρονιάς χωρίς ή με «κουτσουρεμένο» ολοήμερο. Η επιδίωξη είναι απλή και κυνική. Αφού το πρώτο διάστημα ο γονιός δε θα έχει πού να στείλει το παιδί του, στο τέλος θα οδηγηθεί σε άλλες ατομικές λύσεις. Αξίζει να σημειώσουμε ότι η ύπαρξη σχολείων που έχουν ολοήμερα τμήματα και σχολείων που δεν έχουν διαφοροποιεί τις σχολικές μονάδες και δημιουργεί ντόμινο προβλημάτων! Όλα τα έχει προβλέψει-οργανώσει το ΥΠΕΠΘ! **Το νέο Π.Δ.79 καλεί τους γονείς δυο φορές στη διάρκεια της χρονιάς να επαναεπιβεβαιώνουν την αρχική εγγραφή τους και διαγράφει μαθητές μετά από μόλις 15 ημέρες απουσίας (!!!) και στη συνέχεια κλείνει τα τμήματα!!!** Σε αυτά, ας προσθέσουμε την κατάσταση που δημιουργεί ο νέος τύπος ολοήμερου. Καταργεί τον υπεύθυνο δάσκαλο και μετατρέπει το ολοήμερο σε μια δομή που την καλύπτουν όσοι έχουν περίσσευμα ωρών. Υπάρχουν τμήματα ολοήμερων που έχουν κάθε μέρα άλλον δάσκαλο για την ώρα της μελέτης, με ότι σημαίνει αυτό για την εκπαιδευτική λειτουργία του. **Ο υπολογισμός του σχολείου σε ώρες κι όχι σε τμήματα αυτό εξυπηρετεί!** Οδηγεί στην απαξίωσή του! Το κράτος λοιπόν θεωρεί το ολοήμερο μια δομή για πέταμα που την κλείνει κατά το δοκούν! Αντί να ενισχύσει ουσιαστικά τα ολοήμερα ώστε να παίζουν το ρόλο τους για τη μαθησιακή στήριξη των παιδιών στην εποχή της κρίσης, κάνει τα πάντα για να δικαιολογεί το κλείσιμό τους! **Η εκπαίδευση χρειάζεται προσλήψεις και όχι περικοπές!.**

Αιρετός ΠΥΣΠΕ Β΄ Αθήνας: Βασίλης Βαρσόπουλος

Τηλ.: 6976899879

Email: billvarso@yahoo.com

Αναπληρωματική αιρετή Β΄ Αθήνας: Κατερίνα Δημοπούλου

Τηλ.: 6907040366

ΕMail: katdimo@yahoo.gr